சிறீரங்க நாதனையும், தில்லை நடராசனையும் பீரங்கி வாய் வைத்து பிளப்பது எந்நாளோ எனச் சொல்பவர்கள்தான் மகஇக கம்யூனிஸ்டுகள் என்கிறார் அ.அ. அது பாரதிதாசன் பாடல். பார்ப்பன மேலாதிக்கத்திற்கு எதிரான ஒரு கவிஞனின் நெருப்பு வரிகள். பீரங்கி வைத்து பிளப்பதுதான் திட்டமென்றால், பேருந்துகளிலும், ரயில் நிலையங்களிலும் எமது தோழர்கள் முழங்கவும், ஆர்ப்பாட்டங்களும், பொதுக்கூட்டங்களும், பத்திரிக்கைகளும் நடத்தி தமிழ் மக்களின் சுயமரியாதை உணர்வை மீட்டெடுக்க வேண்டிய அவசியமுமில்லை. ரத்தம் சொட்டச் சொட்ட தடியடி வாங்க வேண்டிய நிர்ப்பந்தமுமில்லை. ஆனால் , ‘இந்து’ மதப் போராளிகள்தான் தென்காசியில் தமது அலுவலகத்திற்கு தாமே குண்டு வைத்துப் ‘பிளந்து’ கொண்டிருக்கிறார்கள். அயோத்தியில் ராம ஜென்ம பூமி விவகாரத்தில் தங்கள் நோக்கத்திற்கு உடன்பட மறுத்த எத்தனை இந்துக் கோயில்களை பாஜக இடித்துத் தள்ளியது என்பதற்கு அயோத்தியில் கொலை செய்யப்பட்ட ராம ஜென்மக் கோவில் பூசாரியும், அங்கே வாழ்ந்து கொண்டிருக்கும் பூசாரிகளுமே சாட்சிகள்.